**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί της Ίδρυσης και Λειτουργίας Διοικητικού Δικαστηρίου Διεθνούς Προστασίας (Τροποποιητικός) Νόμος του 2023»**

**Παρόντες:**

Νίκος Τορναρίτης, πρόεδρος Πανίκος Λεωνίδου

Νίκος Γεωργίου Σωτήρης Ιωάννου

Ανδρέας Πασιουρτίδης Χαράλαμπος Θεοπέμπτου

Γιώργος Κουκουμάς

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 26 Απριλίου και στις 3 Μαΐου 2023. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως, του Υπουργείου Οικονομικών, της Αρχιπρωτοκολλητού, της Νομικής Υπηρεσίας της Δημοκρατίας και του Παγκύπριου Δικηγορικού Συλλόγου.

Το Υπουργείο Εσωτερικών, παρ’ όλο που κλήθηκε, δεν εκπροσωπήθηκε στη συνεδρία της επιτροπής.

Σημειώνεται ότι στο στάδιο της συζήτησης του νομοσχεδίου παρευρέθηκε επίσης το μέλος της επιτροπής κ. Φωτεινή Τσιρίδου.

Σκοπός του νομοσχεδίου είναι η τροποποίηση του περί της Ίδρυσης και Λειτουργίας Διοικητικού Δικαστηρίου Διεθνούς Προστασίας Νόμου (εφεξής «ο βασικός νόμος»), ώστε να δίδεται η δυνατότητα στο Ανώτατο Δικαστικό Συμβούλιο κατά την κρίση του, εφόσον το συμφέρον της δικαιοσύνης το απαιτεί, να διορίζει πρόσωπο το οποίο κατέχει τα απαιτούμενα κατά τον νόμο προσόντα, για να εκτελεί προσωρινά τα καθήκοντα και να ασκεί τις εξουσίες δικαστή του Διοικητικού Δικαστηρίου Διεθνούς Προστασίας, για χρονικό διάστημα και υπό τους όρους που καθορίζονται στο έγγραφο διορισμού του.

Περαιτέρω, δυνάμει του υπό αναφορά νομοσχεδίου σκοπείται η τροποποίηση του βασικού νόμου, ώστε οι διατάξεις του να συνάδουν με το νέο νομικό πλαίσιο αναφορικά με τη μεταρρύθμιση στην ανώτατη βαθμίδα απονομής της δικαιοσύνης και ειδικότερα με την ίδρυση του Εφετείου.

Σύμφωνα με τα στοιχεία που κατατέθηκαν από το Υπουργείο Δικαιοσύνης και Δημοσίας Τάξεως, οι προτεινόμενες ρυθμίσεις αναμένεται να συμβάλουν στην εύρυθμη λειτουργία του Διοικητικού Δικαστηρίου Διεθνούς Προστασίας και στην ταχύτερη διεκπεραίωση των πολυάριθμων υποθέσεων που εκκρεμούν ενώπιόν του.

Σημειώνεται περαιτέρω ότι σύμφωνα με τα πιο πάνω στοιχεία το Υπουργείο Οικονομικών, κατά το στάδιο διαβούλευσης επί των προνοιών του νομοσχεδίου προ της κατάθεσής του στη Βουλή των Αντιπρόσωπων, για σκοπούς περιορισμού και ελέγχου της δημοσιονομικής επιβάρυνσης εισηγήθηκε όπως η ισχύς των συμβολαίων διορισμού των προσώπων που θα εκτελούν τα καθήκοντα και θα ασκούν τις εξουσίες δικαστή στο εν λόγω δικαστήριο είναι περιορισμένη, με δυνατότητα ανανέωσής της, σε περίπτωση που οι ανάγκες εξακολουθούν να υφίστανται και έπειτα από νέα ενημέρωση και εξασφάλιση σχετικής έγκρισης από το Υπουργικό Συμβούλιο. Ωστόσο, κατά την ετοιμασία του νομοσχεδίου η πιο πάνω εισήγηση δεν κρίθηκε σκόπιμο να ενσωματωθεί στις πρόνοιές του.

Στο πλαίσιο της συζήτησης του νομοσχεδίου στην επιτροπή οι παρευρισκόμενοι συμφώνησαν με τους σκοπούς και τις επιδιώξεις του, τονίζοντας την ανάγκη ταχείας διεκπεραίωσης των πολυάριθμων υποθέσεων που εκκρεμούν ενώπιον του Διοικητικού Δικαστηρίου Διεθνούς Προστασίας, οι οποίες συνεχίζουν να αυξάνονται λόγω του μεγάλου αριθμού των έκτακτων προσφυγικών και μεταναστευτικών ροών στη Δημοκρατία.

Περαιτέρω, στο στάδιο της μελέτης του νομοσχεδίου ενώπιον της επιτροπής μέλη της εξέφρασαν επιφυλάξεις αναφορικά με την απουσία πρόνοιας από το εν λόγω νομοσχέδιο η οποία να καθορίζει το χρονικό διάστημα ισχύος των συμβολαίων διορισμού των προσώπων που θα εκτελούν καθήκοντα δικαστή. Ειδικότερα, οι επιφυλάξεις τους επικεντρώνονται στο ενδεχόμενο τα πρόσωπα αυτά να δύνανται να διεκδικήσουν μελλοντικά τη μετατροπή του καθεστώτος εργοδότησής τους σε εργοδοτουμένους αορίστου χρόνου μετά την παρέλευση ορισμένου χρονικού διαστήματος εκτέλεσης των καθηκόντων τους.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, κατέληξε στις ακόλουθες θέσεις:

1. Ο πρόεδρος της επιτροπής και τα μέλη της βουλευτές των κοινοβουλευτικών ομάδων του Δημοκρατικού Συναγερμού και του Δημοκρατικού Κόμματος εισηγούνται στην ολομέλεια του σώματος την ψήφιση του νομοσχεδίου σε νόμο.

2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, καθώς και τα μέλη της βουλευτές του Εθνικού Λαϊκού Μετώπου και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

Σημειώνεται ότι σε περίπτωση ψήφισης του νομοσχεδίου σε νόμο πρέπει να τροποποιηθεί ο τίτλος του, ώστε να αναφέρεται ως «Ο περί της Ίδρυσης και Λειτουργίας Διοικητικού Δικαστηρίου Διεθνούς Προστασίας (Τροποποιητικός) (Αρ. 2) Νόμος του 2023».

15 Μαΐου 2023

Αρ. Φακ. 23.01.064.018-2023

ΑΟΛ/ΧΧ/ΕΧ